b'\n_START_ARTICLE_\nBiserica Sf\xc3\xa2ntul Ioan Botez\xc4\x83torul din Ia\xc8\x99i\n_START_SECTION_\nConstruirea\n_START_PARAGRAPH_\n\xc3\x8en apropiere de locul unde se afl\xc4\x83 ast\xc4\x83zi biserica se afla \xe2\x80\x9eT\xc3\xa2rgul de Sus sau al M\xc4\x83jilor\xe2\x80\x9d (al pescarilor), situat la nord-est de fostul centrul al ora\xc8\x99ului, \xc3\xaen apropiere de fosta M\xc4\x83n\xc4\x83stire Dancu, ast\xc4\x83zi disp\xc4\x83rut\xc4\x83. _NEWLINE_Istoria loca\xc8\x99ului de cult \xc3\xaencepe cu o bisericu\xc8\x9b\xc4\x83 de lemn, cu hramul \xe2\x80\x9eSf. Parascheva\xe2\x80\x9d sau \xe2\x80\x9eSf. Vineri\xe2\x80\x9d (atestat\xc4\x83 \xc3\xaentr-un document din 21 decembrie 1610), mutat\xc4\x83 \xc3\xaens\xc4\x83 \xc3\xaen T\xc3\xa2rgul Nou, dup\xc4\x83 dorin\xc8\x9ba lui Nestor Ureche. _NEWLINE_Pe locul acestei biserici de lemn, \xc3\xaentre anii 1626-1629, domnitorul Miron Barnovschi-Movil\xc4\x83, la st\xc4\x83ruin\xc8\x9ba mamei sale, a \xc3\xaenceput construirea unei biserici din piatr\xc4\x83 cu hramul \xe2\x80\x9eSf. Ioan Botez\xc4\x83torul\xe2\x80\x9d._NEWLINE_Cronicarul Miron Costin a l\xc4\x83udat os\xc3\xa2rdia \xc8\x99i str\xc4\x83dania binecredinciosului voievod Miron Barnovschi-Movil\xc4\x83 de a ridica noi loca\xc8\x99uri biserice\xc8\x99ti. Acesta a ridicat M\xc4\x83n\xc4\x83stirea B\xc3\xa2rnova din apropierea ora\xc8\x99ului Ia\xc8\x99i, M\xc4\x83n\xc4\x83stirea Hangu din Mun\xc8\x9bii Neam\xc8\x9bului, ar\xc4\x83t\xc3\xa2nd o deosebit\xc4\x83 grij\xc4\x83 fa\xc8\x9b\xc4\x83 de M\xc4\x83n\xc4\x83stirea Dragomirna, ctitorit\xc4\x83 de mitropolitul Anastasie Crimca. De asemenea, el a \xc3\xaenceput zidirea Bisericii Barnovschi \xc8\x99i a Bisericii \xe2\x80\x9eSf. Ioan Botez\xc4\x83torul\xe2\x80\x9d din Ia\xc8\x99i. Dup\xc4\x83 cum scrie Miron Costin, domnitorul Barnovschi "m\xc4\x83n\xc4\x83stiri \xc8\x99i beserici c\xc3\xa2te au f\xc4\x83cutu, a\xc8\x99ea \xc3\xaen scurt\xc4\x83 vreme, nice unu domnu n-au f\xc4\x83cutu. F\xc4\x83cut-sau al\xc8\x9bi domni \xc8\x99i mai multe, iar\xc4\x83 cu mai \xc3\xaendelungate vremi, \xc3\xaen 40 de ani unii, al\xc8\x9bii \xc3\xaen 20 de ani, iar\xc4\x83 elu \xc3\xaen trei ani".  \xc3\x8en alt\xc4\x83 parte, acela\xc8\x99i cronicar men\xc8\x9bioneaz\xc4\x83 construirea Bisericii \xe2\x80\x9eSf. Ioan\xe2\x80\x9d din Ia\xc8\x99i: _NEWLINE_\xe2\x80\x9e\xc8\x98i au f\xc3\xa2r\xc8\x99it\xc5\xad m\xc4\x83n\xc4\x83stirea mare \xc3\xaen dricul ora\xc8\x99ului I\xc3\xa9\xc8\x99ilor \xc3\xaent\xc3\xa2i, ce s\xc4\x83 dzice Sf\xc3\xa2nta Mariia, \xc8\x99i apoi m\xc4\x83n\xc4\x83stirea anume Hangul, \xc3\xaen mun\xc8\x9bi, den paji\xc8\x99te, \xc8\x99i Dragomirna au f\xc3\xa2r\xc8\x99it iar\xc4\x83 el, urdzit\xc4\x83 de Crimca mitropolitul, aproape de ora\xc8\x99ul Sucevei, a\xc8\x99ijder\xc3\xa8 \xc8\x99i B\xc3\xa2rnova, l\xc3\xa2ng\xc4\x83 Ia\xc8\x99i, care apoi au f\xc3\xa2r\xc8\x99it-o\xc4\x83 Dabij\xc3\xa8-vod\xc4\x83, f\xc4\x83r\xc4\x83 bes\xc3\xa9reci \xc3\xaen multe locuri, \xc8\x99i beseric\xc4\x83 lui Sfetii Ioan\xc5\xad, iar\xc4\x83 aicea \xc3\xaen ora\xc8\x99\xc5\xad, de \xc3\xaemm\xc4\x83-sa f\xc4\x83cut\xc4\x83.\xe2\x80\x9d_NEWLINE_\xe2\x80\x94Miron Costin, Letopise\xc8\x9bul \xc8\x9a\xc4\x83r\xc3\xaei Moldovei_NEWLINE_\xc3\x8en iulie 1629, domnitorul Miron Barnovschi-Movil\xc4\x83 a trebuit s\xc4\x83 plece din \xc8\x9bar\xc4\x83, fugind \xc3\xaen Polonia, astfel c\xc4\x83 lucr\xc4\x83rile de construc\xc8\x9bie ale m\xc4\x83n\xc4\x83stirii din Ia\xc8\x99i au fost \xc3\xaencetinite sau chiar oprite. A fost chemat la Istanbul la 27 aprilie 1633 sub pretextul c\xc4\x83 i se va da domnia Moldovei, dar a fost arestat acolo \xc3\xaen iunie 1633 \xc8\x99i trimis la inchisoare.  Miron Costin precizeaz\xc4\x83 c\xc4\x83 vornicul Vasile Lupu le-a spus turcilor c\xc4\x83 Barnovschi va da \xc8\x9bara pe m\xc3\xa2na le\xc8\x99ilor._NEWLINE_\xc3\x8en testamentul s\xc4\x83u din 22 iunie 1633, scris la Constantinopol, fostul domnitor al Moldovei men\xc8\x9biona c\xc4\x83 Biserica \xe2\x80\x9eAdormirea Maicii Domnului\xe2\x80\x9d din Ia\xc8\x99i nu era terminat\xc4\x83 de construit. El a dat dispozi\xc8\x9bii executorilor s\xc4\x83i testamentari (postelnicul Iancu Costin - tat\xc4\x83l cronicarului Miron Costin - \xc8\x99i marele logof\xc4\x83t Matei Gavrila\xc8\x99) s\xc4\x83-i v\xc3\xa2nd\xc4\x83 propriet\xc4\x83\xc8\x9bile sale din Polonia \xc8\x99i cu banii ob\xc8\x9binu\xc8\x9bi s\xc4\x83 finalizeze construc\xc8\x9bia Bisericii \xe2\x80\x9eAdormirea Maicii Domnului\xe2\x80\x9d din Ia\xc8\x99i, a Bisericii \xe2\x80\x9eSf. Ioan Botez\xc4\x83torul\xe2\x80\x9d din Ia\xc8\x99i \xc8\x99i a bisericilor din Topor\xc4\x83u\xc8\x9bi \xc8\x99i Liov._NEWLINE_Construc\xc8\x9bia bisericii a fost continuat\xc4\x83 \xe2\x80\x9ede la v\xc3\xa2rful ferestrelor \xc3\xaen sus\xe2\x80\x9d de domnitorul Vasile Lupu (1634-1653), care reu\xc8\x99e\xc8\x99te s\xc4\x83 o finalizeze, biserica fiind sfin\xc8\x9bit\xc4\x83 la 9 noiembrie 1634, dup\xc4\x83 cum scrie \xc8\x99i \xc3\xaen pisanie.  Sfin\xc8\x9birea a avut loc la 9 noiembrie 1634 (dup\xc4\x83 coresponden\xc8\x9ba cu anul din pisanie redat \xc3\xaen cronologia erei bizantine) \xc8\x99i nu pe 4 noiembrie cum credea N.A. Bogdan ori pe 9 noiembrie 1635, dup\xc4\x83 cum spusese Iorga.  Mul\xc8\x9bi autori pun toat\xc4\x83 str\xc4\x83dania lui Vasile Lupu pe seama unor posibile remu\xc8\x99c\xc4\x83ri, deoarece el contribuise la decapitarea lui Barnovschi \xc3\xaen 1633._NEWLINE_Pisania bisericii este scris\xc4\x83 \xc3\xaen limba slavon\xc4\x83 \xc8\x99i se afl\xc4\x83 deasupra u\xc8\x99ii pridvorului: _NEWLINE_\xe2\x80\x9eCu voia Tat\xc4\x83lui \xc8\x99i cu ajutorul Fiului \xc8\x99i cu s\xc4\x83v\xc3\xa2r\xc8\x99irea Sf\xc3\xa2ntului Duh, a \xc3\xaenceput a zidi biserica aceasta Io Miron Barnovschi Voievod, domn al \xc8\x9a\xc4\x83rii Moldovei, \xc8\x99i n-a ajuns a o s\xc4\x83v\xc3\xa2r\xc8\x99i. Iar\xc4\x83 Io Vasile Voievod, domn al \xc8\x9a\xc4\x83rii Moldovei, a s\xc4\x83v\xc3\xa2r\xc8\x99it-o, de la v\xc3\xa2rful ferestrelor toat\xc4\x83 \xc8\x99i a s\xc4\x83v\xc3\xa2r\xc8\x99it toate cele de nevoie \xc3\xaentru numele Sf\xc3\xa2ntului Prooroc \xc3\xaenainte-merg\xc4\x83tor \xc8\x99i Botez\xc4\x83tor Ioan  \xc8\x99i a cinstitei lui t\xc4\x83ieri. \xc3\x8en anul 7143 (1634), luna noiembrie, \xc3\xaen 9 zile.\xe2\x80\x9d_NEWLINE_Clopotul bisericii era d\xc4\x83ruit chiar de ctitor, \xc3\xaen 1628, fiind lucrat la Liov.  \xc3\x8en documente, biserica este asociat\xc4\x83 cu breasla cioclilor din T\xc3\xa2rgul de Sus.\n_START_SECTION_\nRestaur\xc4\x83ri ulterioare\n_START_PARAGRAPH_\n\xc3\x8en 1803, la cererea episcopului Veniamin Costache, biserica devenea metoh al Episcopiei Hu\xc8\x99ilor, \xc3\xaen casele din jurul bisericii a\xc8\x99ez\xc3\xa2ndu-se c\xc3\xa2\xc8\x9biva c\xc4\x83lug\xc4\x83ri care oficiau slujba dumnezeiasc\xc4\x83 de toate zilele.  Biserica a suportat lucr\xc4\x83ri de restaurare, consolidare \xc8\x99i \xc3\xaentre\xc8\x9binere \xc3\xaen anii 1854 \xc8\x99i 1873.  \xc3\x8en 1875 a fost ad\xc4\x83ugat un mic pridvor pe latura sud-vestic\xc4\x83. _NEWLINE_L\xc4\x83ca\xc8\x99ul de cult a fost reparat radical \xc8\x99i zugr\xc4\x83vit din nou \xc3\xaen vara anului 1913, prin cheltuiala \xc8\x99i osteneala mo\xc8\x99ierului Vasile Rusovici.   El a \xc3\xaemprejmuit l\xc4\x83ca\xc8\x99ul de cult cu gard. _NEWLINE_\xc3\x8entre anii 1929-1948, \xc3\xaentr-o cl\xc4\x83dire din curtea bisericii construit\xc4\x83 de Vasile Rusovici a func\xc8\x9bionat o \xc8\x99coal\xc4\x83 de c\xc3\xa2nt\xc4\x83re\xc8\x9bi a centrului eparhial Ia\xc8\x99i. _NEWLINE_Alte lucr\xc4\x83ri de restaurare a bisericii au avut loc \xc3\xaen 1942, 1965  \xc8\x99i \xc3\xaentre 1984-1986, \xc3\xaen urma cutremurului de la 4 martie 1977. _NEWLINE_Deasupra u\xc8\x99ii sudice de intrare \xc3\xaen biseric\xc4\x83 a fost amplasat\xc4\x83 o inscrip\xc8\x9bie recent\xc4\x83 cu urm\xc4\x83torul text: \xe2\x80\x9eCu voia Tat\xc4\x83lui, cu ajutorul Fiului \xc8\x99i cu s\xc4\x83v\xc3\xaer\xc8\x99irea Sf\xc3\xa2ntului Duh, prin st\xc4\x83ruin\xc8\x9ba \xc8\x99i ajutorul pre\xc8\x9bios acordat de \xc3\x8enalt Prea Sfin\xc8\x9bitul Teoctist Ar\xc4\x83pa\xc8\x99, Arhiepiscop al Ia\xc8\x99ilor \xc8\x99i Mitropolit al Moldovei \xc8\x99i Sucevei, s-a restaurat aceast\xc4\x83 biseric\xc4\x83-monument istoric cu hramul \xe2\x80\x9eSf\xc3\xaentul Ioan Botez\xc4\x83torul\xe2\x80\x9d, \xc3\xaen anul de la Hristos 1984-1986. Zidirea a fost \xc3\xaenceput\xc4\x83 de Miron Barnovschi, continuat de la ferestre \xc3\xaen sus de Voevodul Vasile Lupu \xc8\x99i terminat\xc4\x83 Ia 9 noiembrie 1635, la numai un an de la suirea sa pe tronul Moldovei\xe2\x80\x9d._NEWLINE_Lucr\xc4\x83rile de consolidare, restaurare, repara\xc8\x9bie \xc8\x99i conservare din perioada 1984-1986 s-au realizat prin dona\xc8\x9bia credincio\xc8\x99ilor, ajutorul Mitropoliei Moldovei \xc8\x99i Sucevei \xc8\x99i str\xc4\x83dania preotului-paroh Dumitru Had\xc3\xa2rc\xc4\x83 - consilier administrativ. Astfel: pentru materialele necesare \xc8\x99i transport s-a cheltuit suma de 334.509 lei; pentru manoper\xc4\x83 suma de 689.264 lei; \xc3\xaen total 1.023.773 lei, din care: 639.300 lei - dona\xc8\x9bie din partea Mitropoliei \xc8\x99i 393.173 lei - contribu\xc8\x9bia credincio\xc8\x99ilor din parohie \xc8\x99l din alte p\xc4\x83r\xc8\x9bi. Biserica \xe2\x80\x9eSf. Ioan Botez\xc4\x83torul\xe2\x80\x9d a fost redat\xc4\x83 cultului \xc3\xaen ziua de 8 iulie 1987, de pr\xc4\x83znuirea \xe2\x80\x9eSfintei Treimi\xe2\x80\x9d, fiind sfin\xc8\x9bit\xc4\x83 de c\xc4\x83tre P.S. Pimen Suceveanul, Episcop-vicar al Mitropoliei Moldovei \xc8\x99i Sucevei, \xc3\xaenconjurat de P.C. Arhimandrit Partenie Apetri, Mare Eclesiarh al Catedralei Mitropolitane, P.C. Preot paroh Dumitru Had\xc3\xa2rc\xc4\x83 - consilier administrativ, P.C. Preot Dimitrie Isopescu - consilier administrativ \xc8\x99i de un sobor de preo\xc8\x9bi \xc8\x99i diaconi. _NEWLINE_La \xc3\xaenceputul secolului al XXI-lea, \xc3\xaentregul complex se afla \xc3\xaentr-o stare avansat\xc4\x83 de degradare, el necesit\xc3\xa2nd efectuarea de noi lucr\xc4\x83ri de consolidare \xc8\x99i restaurare. Din anul 2003 parohul Bisericii \xe2\x80\x9eSf. Ioan Botez\xc4\x83torul\xe2\x80\x9d din Ia\xc8\x99i este Pr. Prof. Dr. Viorel Sava \xe2\x80\x93 iconom stavrofor, cancelar \xc8\x99tiin\xc8\x9bific (2003-2004), prodecan (2004-2005) \xc8\x99i decan (din 2005) al Facult\xc4\x83\xc8\x9bii de Teologie Ortodox\xc4\x83 din Ia\xc8\x99i. Cu purtarea sa de grij\xc4\x83 s-au realizat o serie de lucr\xc4\x83ri care au constat \xc3\xaen instalarea de centuri, \xc3\xaenlocuirea acoperi\xc8\x99ului, decapare interior \xc8\x99i exterior, tencuirea exterioar\xc4\x83 a bisericii, montarea a dou\xc4\x83 mozaicuri cu icoanele hramurilor pe peretele sud-vestic al pridvorului \xc8\x99i v\xc4\x83ruirea interioar\xc4\x83 \xc8\x99i exterioar\xc4\x83 a l\xc4\x83ca\xc8\x99ului de cult.\n_START_SECTION_\nIconografia\n_START_PARAGRAPH_\nCu prilejul repara\xc8\x9biilor radicale din 1913 un pictor anonim a executat o pictur\xc4\x83 mural\xc4\x83 \xc3\xaen tempera, care a constat doar din c\xc3\xa2teva scene pe pandantivi \xc8\x99i \xc3\xaen emisferele calotelor. \xc3\x8en prezent, ea este deteriorat\xc4\x83 \xc8\x99i \xc8\x99tears\xc4\x83, p\xc4\x83str\xc3\xa2ndu-se doar chipul Maicii Domnului \xc3\xaendur\xc4\x83toarea de pe calota din pronaos.\n_START_SECTION_\nOdoare de pre\xc8\x9b\n_START_PARAGRAPH_\nBiserica p\xc4\x83streaz\xc4\x83 c\xc3\xa2teva obiecte de cult de valoare printre care men\xc8\x9bion\xc4\x83m un potir de argint cu ornamenta\xc8\x9bii florale \xc8\x99i medalioane aplicate (din secolul al XVII-lea), o Sf\xc3\xa2nt\xc4\x83 Evanghelie ferecat\xc4\x83 \xc3\xaen argint \xc8\x99i tip\xc4\x83rit\xc4\x83 \xc3\xaen grece\xc8\x99te la 1693, o icoan\xc4\x83 a M\xc3\xa2ntuitorului \xc8\x99i alta a Maicii Domnului de pe catapeteasm\xc4\x83, iar \xc3\xaen pridvor icoana Sf\xc3\xa2ntului Ioan Botez\xc4\x83torul donat\xc4\x83 probabil de Vasile Lupu \xc8\x99i despre care N.A. Bogdan spunea c\xc4\x83 ar avea conform tradi\xc8\x9biei vreo 1000 de ani.\n_START_SECTION_\nMorminte \xc3\xaen curtea bisericii\n_START_PARAGRAPH_\n\xc3\x8en curtea bisericii, \xc3\xaen apropiere de absida altarului, se afl\xc4\x83 cavoul binef\xc4\x83c\xc4\x83torilor din familia Rusovici. Morm\xc3\xa2ntul lor este \xc3\xaenconjurat de un gard vechi de fier forjat cu soclu \xc3\xaen partea de nord \xc8\x99i de est, iar \xc3\xaen partea de sud \xc8\x99i vest, cu un gard de fier mai mic, f\xc4\x83r\xc4\x83 soclu, confec\xc8\x9bionat recent odat\xc4\x83 cu poarta mare, u\xc8\x99ile \xc8\x99i ramele de la ferestrele bisericii. \xc3\x8en acest cavou, sub o cruce din marmur\xc4\x83 neagr\xc4\x83, sunt \xc3\xaenmorm\xc3\xa2nta\xc8\x9bi Vasile Rusovici (8 septembrie 1849 - 27 iulie 1923) \xc8\x99i so\xc8\x9bia sa, Maria Rusovici (1 mai 1857 - 24 aprilie 1930).'